**УГОВОР О ТРАНСПОРТУ ПРИРОДНОГ ГАСА**

Овај Уговор о транспорту природног гаса (“Уговор”) је закључен на Датум потписивања:

**ИЗМЕЂУ:**

1. ДРУШТВО СА ОГРАНИЧЕНОМ ОДГОВОРНОШЋУ ТРАНСПОРТГАС СРБИЈА НОВИ САД, регистрованим у складу са законима Републике Србије, уписан у Регистар привредних друштава Агенције за привредне регистре Републике Србије, матични број: 21129542, са регистрованим седиштем у улици Булевар ослобођења 5, 21000 Нови Сад, Република Србија, кога заступа в.д. директора г. Зоран Јовчић („**ОТС**“); и
2. **[молимо унети пуно пословно име Корисника из захтева за закључење Уговора и извода из Регистра],** регистрованим у складу са законима [молимо унети државу оснивања] уписан у Регистар [молимо унети пуно име регистра], матични број [●], са регистрованим седиштем у [молимо унети адресу регистрованог седишта, град и државу], кога заступају [молимо унети име лица који потписује/ју Уговор и својство у коме то/а лице/а потписују Уговор] („**Корисник**“**)**;

у даљем тексту појединачно ће се означавати као „**Уговорна страна**“, а заједно као „**Уговорне стране**“.

**УВОДНЕ ОДРЕДБЕ**

Уговорне стране сагласно констатују да је:

1. Корисник дана [●] поднео захтев за закључење Уговора заведен код ОТС-а под бројем [●], и да је ОТС, ценећи испуњеност услова из Закона о енергетици и тачке 9.2 Правила о раду транспортног система за природни гас од [●] бр. [●] („**Правила о раду**“), утврдио да Корисник испуњава све прописане услове из Закона о енергетици за закључење овог Уговора;
2. Корисник закључењем овог Уговора потврђује да (i) је упознат са садржином Правила о раду; (ii) прихвата да у складу са Правилима о раду и овим Уговором остварује право на приступ Систему накнадним уговарањем Стандардних капацитетних производа, односно прибављањем капацитета на секундарном тржишту од другог Корисника, (iii) прихвата да право на приступ Систему на Тачкама интерконекције остварује путем Платформе за резервацију капацитета, односно да право на приступ Систему на Осталим тачкама остварује путем Оперативне платформе, слањем понуда односно захтева за приступ Систему у електронској форми односно путем секундарне трговине капацитетима, и да прихвата да се дан пријема обавештења достављених путем Платформе за резервацију капацитета односно Оперативне платформе сматра даном измене овог Уговора, а примљено обавештење у електронском облику сматра анексом и саставним делом овог Уговора, без потребе да такво обавештење ОТС и Корисник потпишу, а које обавештење садржи елементе из члана 2.3 овог Уговора, (iv) ће у току извршавања овог Уговора користити Оперативну платформу за комуникацију са ОТС-ом (v) да у односу на њега није поднет предлог за покретање стечајног поступка, односно није донета одлука о покретању поступка ликвидације као и да код њега не постоји претећа неспособност плаћања у смислу прописа који уређују стечај;
3. Уговорне стране прихватају да се аукције и секундарна трговина капацитетима на Тачкама интерконекције одржавају преко Платформе за резервацију капацитета, која ОТС-у и Кориснику пружа следеће услуге информационог друштва у складу са Правилима о раду: 1) објављивања аукција од стране ОТС-а 2) подношење понуда у електронском облику од стране Корисника када је спреман да учествује на аукцијама и/или понуда за секундарну трговину капацитетима 3) достављање обавештења ОТС-а о прихвату понуда Корисника за уговарање Стандарних капацитетних производа на аукцији и/или обавештење о прихватању трговине на секундарном тржишту капацитета;
4. уговорни однос између Уговорних страна уређен је овим Уговором и Правилима о раду која ближе утврђују права и обавезе свих корисника и ОТС-а у складу Законом о енергетици, тако да у случају несагласности између овог Уговора и Правила о раду, Правила о раду имају предност те се овај Уговор примењује и тумачи тако да буде у сагласности са Законом о енергетици, подзаконским актима донетим на основу Закона о енергетици и Правилима о раду.

чиме су се стекли сви прописани услови за закључење овог Уговора.

Имајући у виду све изнето у Уводним одредбама, Уговорне стране се саглашавају како следи:

1. ПОЈМОВИ
   1. Изрази употребљени великим словом у овом Уговору, који нису дефинисани у члану 1.2 овог Уговора, имају значење које је одређено у Правилима о раду.
   2. Остали изрази употребљени великим словом у овом Уговору, имају следећа значења:

„**Погођена страна**“ има значење одређено у члану 10.1.1 овог Уговора;

„**Поверљива информација**“ има значење одређено у члану 13.1.1.1 овог Уговора;

„**Акт експропријације**“значи експропријација или принудно одузимање, национализација или конфискација или било који акт државног органа са сличним дејством који је од утицаја на остваривање права и извршавање обавеза Уговорних страна из Правила о раду односно овог Уговора;

„**Догађај више силе**“има значење одређено у члану 10.2 овог Уговора;

„**Обавештење о вишој сили**“ има значење одређено у члану 10.3 овог Уговора;

„**Датум потписивања**“значи датум који је наведен поред електронског потписа заступника ОТС-а;

„**Обавештење о раскиду**“има значење одређено у члану 12.4 овог Уговора.

# ПРЕДМЕТ УГОВОРА

* 1. Овим уговором Уговорне стране уговарају право Корисника на приступ Систему и право Корисника да користи све услуге транспорта гаса које су унапред одређеног трајања, начина извршења и смера транспорта тако да представљају одредиве комерцијалне услове услуге транспорта гаса које се нуде Кориснику на Тачкама примопредаје као Стандардни капацитетни производи одређени Правилима о раду, по цени која се обрачунава у складу са важећом методологијом за одређивање цена приступа систему за транспорт природног гаса и одлуком ОТС-а о цени приступа систему за транспорт природног гаса који су на снази у време пружања услуге транспорта гаса за Стандарнде капацитетне производе на Осталим тачкама, односно, за Стандардне капацитетне производе на Тачкама интерконекције, по цени која је или једнака Резервној цени за тај Стандардни капацитетни производ и ту Тачку интерконекције, или једнака цени постигнутој на аукцији а која је виша од Резервне цене.
  2. Овим уговором Уговорне стране истовремено уговарају обавезу ОТС-а да изврши за Корисника услугу транспорта гаса, на „транспортуј или плати“ основи кад год захтева приступ Систему на Тачки примопредаје ради предаје/преузимања Гаса на транспорт, под условом да Корисник докаже ОТС-у да је спреман да плати накнаду за уговарање Стандардног капацитетног производа на Тачки интерконекције односно да плати накнаду за уговарање Стандардног капацитетног производа на Осталим тачкама, односно када Корисник прибави капацитет путем секундарне трговине капацитетима у складу са Правилима о раду и по цени по којој је тај капацитет уговорио други Корисник који преноси свој Уговорени капацитет.
  3. Уговарањем Стандардног капацитетног производа на Тачкама повезивања, односно прибављањем Уговореног капацитета путем секундарне трговине капацитетима, Корисник и ОТС одређују комерцијалне услове услуге транспорта гаса и то: (i) Стандардни капацитетни производ (укључујући и Стандардни капацитетни производ као Спојени капацитет), (ii) Уговорени капацитет за тај Стандардни капацитетни производ, (iii) Тачку примопредаје као Улаз, односно Излаз (како буде примењиво), (iv) Датум почетка транспорта, (v) Датум завршетка транспорта, и (vi) цену.
  4. Право на приступ Систему Корисник остварује учешћем у расподели капацитета у складу са Правилима о раду, као и секундарном трговином капацитетима у складу са Правилима о раду, преко Платформе за резервацију капацитета, односно Оперативне платформе, када је Корисник спреман да плати Стандардни капацитетни производ односно Уговорени капацитет по цени у складу са Правилима о раду и Методологијом за одређивање цене приступа систему за транспорт природног гаса.
  5. Уговорне стране су сагласне да Корисник спремност за плаћање цене доказује ОТС-у достављањем Инструмента обезбеђења плаћања у складу са Правилима о раду:

#### пре почетка расподеле капацитета, у износу који одређује у складу са Правилима о раду и који представља обезбеђење плаћања накнаде за транспорт имајући у виду цену и остале обавезе одређене Правилима о раду; и/или

#### пре обавештења ОТС-а о прихвату понуде у поступку прибављања Уговореног капацитета на секундарном тржишту капацитетима, у износу који одређује у складу са Правилима о раду и који представља обезбеђење плаћања накнаде за транспорт имајући у виду цену коју је уговорио преносилац капацитета и осталих обавеза одређених Правилима о раду.

* 1. Платформа за резервацију капацитета доставља ОТС-у и Кориснику обавештење о уговарању Стандардног капацитетног производа електронским путем, као доказ уговарања Стандардног капацитетног производа на Тачкама интерконекције. Платформа за резервацију капацитета доставља ОТС-у и Кориснику обавештење о секундарној трговини капацитетима електронским путем, као доказ преноса Уговореног капацитета путем секундарне трговине капацитетима. ОТС преко Оперативне платформе доставља Кориснику обавештење о уговарању Стандардног капацитетног производа и обавештење о секундарној трговини капацитетима електронским путем, као доказ уговарања Стандардног капацитетног производа односно секундарне трговине капацитетима на Осталим тачкама.
  2. Обавештења која Платформа за резервацију капацитета доставља ОТС-у и Кориснику, односно које ОТС доставља преко Оперативне платформе Кориснику, у складу са чланом 2.6 овог Уговора, представљају анекс и саставни део овог Уговора, без потребе да такво обавештење ОТС и Корисник потпишу.
  3. Од дана доставе обавештења из члана 2.6 овог Уговора сматраће се да су Стандардни капацитетни производи односно Уговорени капацитет који су предмет тог обавештења уговорени за транспорт у Уговореном капацитету и по цени одређеној у том обавештењу, и свака Уговорна страна од дана пријема предметних обавештења преузима одговарајуће обавезе из Правила о раду и овог Уговора у погледу тог Стандардног капацитетног производа односно Уговореног капацитета, укључујући обавезу ОТС-а да, као пружалац услуге, омогући Кориснику да транспортује Гас од Улаза до Излаза, и обавезу Корисника да по принципу "транспортуј или плати" плати ОТС-у накнаду за транспорт за уговорени Стандардни капацитетни производ односно Уговорени капацитет како је дефинисано у овом Уговору.

# ступање на снагу и период важења

## Почетак и период важења

### Овај Уговор се закључује на неодређено време.

### Пружање услуге транспорта гаса траје од Датума почетка транспорта до Датума завршетка транспорта одређеним у сваком обавештењу о уговарању Стандардног капацитетног производа односно сваком обавештењу о секундарној трговини капацитетима.

### Датум престанка овог Уговора је датум кад наступи један од следећих догађаја:

#### датум у који ОТС потврди Кориснику електронским путем да прихвата Обавештење о раскиду овог Уговора, под условом да Корисник нема Уговорен капацитет нити неизмирена дуговања према ОТС-у;

#### датум одређен у oбавештењу о раскиду које се достави у складу са чланом 12.4 овог Уговора;

#### датум када наступи догађај услед којег по сили закона настаје немогућност на страни Корисника да извршава права и обавезе из овог уговора у складу са прописима, као што су отварање стечајног поступка, покретање поступка ликвидације, престанак важења енергетске лиценце коју је АЕРС издао Кориснику који је по важећим прописима дужан да послује као лиценцирани енергетски субјект.

# права и обавезе уговорних страна

## Права и обавезе уговорних страна у поступку расподеле капацитета и секундарне трговине капацитетима

### Корисник који намерава да уговори Стандардни капацитетни производ има обавезу да ОТС-у достави Инструмент обезбеђења плаћања Накнаде за транспорт у складу са Правилима о раду, након чега Корисник има право да:

#### учествује у расподели капацитета у складу са Правилима о раду и да на њима уговара Стандардне капацитетне производе; и

#### прибави од другог Корисника Уговорени капацитет путем секундарне трговине капацитетима у складу Правилима о раду.

## Права и обавезе Уговорних страна у вези транспорта гаса

### Након уговарања Стандардног капацитетног производа у поступку расподеле капацитета односно прибављањем Уговореног капацитета по основу секундарне трговине капацитетима:

#### Корисник има право:

##### да користи услугу транспорта гаса у Уговореном капацитету сваког часа сваког Гасног дана у периоду који почиње Даном почетка транспорта и који се завршава Даном завршетка транспорта, у складу са послатим Номинацијама, односно Реноминацијама и у количини једнакој Потврђеним количинама на Улазу за предметни Гасни дан (односно део Гасног дана), а ОТС има обавезу да:

###### преузима Гас за транспорт на Улазу у износу који не прелази збир Уговорених капацитета свих Стандардних капацитетних производа које је Корисник уговорио за тај Гасни дан; и

###### испоручи и стави на располагање Гас на Излазу у износу који не прелази збир Уговорених капацитета свих Стандардних капацитетних производа уговорених за тај Гасни дан.

##### Предаје свој Уговорени капацитет у складу са Правилима о раду;

##### прибавља и располаже Уговореним капацитетом путем секундарне трговине капацитетима;

##### подноси Обавештења о трговини без обзира да ли има Уговорени капацитет или не, у роковима и под условима прописаним у Правилима о раду.

#### Корисник има обавезу да:

##### на Улазу предаје Гас чији квалитет одговара прописаним захтевима квалитета у складу са Правилима о раду, а у складу са послатим Номинацијама, односно Реноминацијама и у количини једнакој Потврђеним количинама на Улазу за исти Гасни дан (односно део Гасног дана).

##### преузима Гас који ОТС испоручује на Излазу у складу са послатим Номинацијама, односно Реноминацијама које је ОТС прихватио у складу са Правилима о раду.

##### настоји да обезбеди уравнотежену предају и преузимање количина Природног гаса на Улазу, односно Излазу у оквиру истог Гасног дана у коме користи Услугу транспорта гаса.

##### на основу фактура плати:

###### накнаду за транспорт за све Уговорене капацитете који је уговорио као Стандардне капацитетне производе на свакој Тачки примопредаје са клаузулом „транспортуј или плати“ и накнаду у случају прекорачења уговореног капацитета. Накнада за транспорт се одређује у износу који се обрачунава по цени из Обавештења ОТСа о уговарању капацитетног производа, односно по цени Уговореног капацитета који је прибавио од другог Корисника путем секундарне трговине капацитетима, без обзира да ли користи Уговорени капацитет;

###### накнаду за дебаланс обрачунату у складу са Правилима о раду, у случају да не изврши обавезу уравнотежене предаје и преузимања Гаса са транспорта у Гасном дану;

###### накнаду за неутралност, у случају да је она негативна;

###### непокривену Аукцијску премију у случају да је Предати капацитет ОТС уговорио са трећим лицем на аукцији на захтев Корисника;

###### пенал за неодговарајући квалитет Гаса на Улазу, уколико постоји.

#### ОТС има право да Кориснику наплати накнаде за све уговорене Услуге транспорта гаса у складу са овим Уговором и Правилима о раду, у износу који исказује у фактурама а које одговарају накнадама из тачке 4.2.1.2 (i) овог Уговора и додатне трошкове из тачке 4.2.1.2 од подтачке (ii) до подтачке (v) који настану током транспорта у складу са Правилима о раду.

#### ОТС преузима обавезу да, сваког Гасног дана током периода који почиње Даном почетка транспорта и који се завршава Даном завршетка транспорта који су примењиви на одговарајући Стандардни капацитетни производ, омогући Кориснику предају Гаса на транспорт до обима Уговореног капацитета које је Корисник уговорио на Тачки примопредаје, и да Кориснику пружи услугу транспорта гаса, тако што ОТС има обавезу да:

###### преузима све количине Гаса које је Корисник номиновао за релевантни Гасни дан на Уговореној улазној тачки под условом да их је ОТС потврдио за транспорт гаса за тај Гасни дан;

###### истовремено испоручи Кориснику, као генеричку робу, Гас на Излазу, истог енергетског садржаја и квалитета Гаса у складу са Правилима о раду или да плати пенал за неодговарајући квалитет Гаса који је испоручен на Излазу, уколико постоји;

###### плати накнаду за дебаланс обрачунату у складу са Правилима о раду у случају позитивног Дебаланса Корисника; и

###### плати накнаду за неутралност уколико је позитивна.

#### Уговорне стране имају и друга права и обавезе утврђене у Правилима о раду и овим Уговором као права и обавезе ОТС-а односно Корисника.

### У случају да је Корисник располагао својим Уговореним капацитетом на секундарном тржишту и/или Предајом Уговореног капацитета ОТС-у, овај Уговор сматра се измењеним у погледу износа Уговореног капацитета, тако да се он умањује у целини или делу за количину којом је трговао путем секундарне трговине капацитетима и/или за количину Поново уговореног капацитета у складу са Правилима о раду. У случају да ОТС од Корисника одузима Уговорени капацитет у оквиру примене механизама за управљање загушењима у складу са Правилима о раду, овај Уговор сматра се измењеним у погледу износа Уговореног капацитета, тако да се он умањује у целини или делу за количину Уговореног капацитета који се одузима од Корисника.

# Остале обавезе

## Омогућавање транспорта

### ОТС се обавезује да редовно одржава Систем и да, у случају оштећења, доведе Систем у првобитно стање, како би обезбедио транспорт Гаса за Корисника током периода који почиње Даном почетка транспорта и који се завршава Даном завршетка транспорта.

### ОТС ће настојати да, у складу са Правилима о раду и Важећим прописима, сведе на минимум ограничења и прекид пружања услуге транспорта гаса како би испунио своје обавезе из овог Уговора чим то буде разумно могуће, одмах након престанка разлога који су довели до ограничења или прекида.

## Обавеза пружања/коришћења услуге транспорта гаса у Уговореном капацитету

### ОТС је дужан да на Улазу преузима од Корисника Гас у количини коју је потврдио Кориснику прихватањем Номинације, односно Реноминације Корисника, а која количина не може бити већа од износа Уговореног капацитета који се одређује у износу свих Стандардних капацитетних производа које је Корисник уговорио на том Улазу.

### ОТС је дужан да на Излазу испоручује Кориснику Гас у количини коју је потврдио Кориснику прихватањем Номинације, односно Реноминације Корисника, а која количина, не може бити већа од износ Уговореног капацитета који се одређује у износу свих Стандардних капацитетних производа које је Корисник уговорио на том Излазу.

# НАКНАДА ЗА ТРАНСПОРТ И ДРУГЕ НАКНАДЕ

## Накнада за транспорт

### За сваки уговорени Стандардни капацитетни производ и сваку уговорену Тачку примопредаје, Корисник ће плаћати ОТС-у Накнаду за транспорт за Услуге транспорта гаса које се уговарају на „транспортуј или плати“ основи.

## Израчунавање Накнаде за транспорт

### Накнада за транспорт у погледу сваког Стандардног капацитетног производа и сваке Тачке примопредаје ће се обрачунавати као производ цене за Стандардни капацитетни производ и Тачку примопредаје и износа Уговореног капацитета на тој Тачки примопредаје.

### Накнада за транспорт на фактури исказује се у динарском или евро износу који се заокружује на две (2) децимале.

## Умањење Накнада за транспорт

### ОТС се обавезује да умањи накнаду за транспорт у складу са Правилима о раду, у случају да на Улазу, односно Излазу, дође до Ограничења капацитета.

### Накнада за транспорт се умањује пропорционално за количину Гаса који ОТС није транспортовао за Корисника у односу на Уговорени капацитет. Количина Гаса који ОТС није транспортовао за Корисника представља разлику, изражену у kWh,

#### између Уговореног капацитета и количине Гаса из обавештења о ограничењу капацитета, ако је ОТС послао обавештење о ограничењу капацитета пре крајњег рока за слање Номинација, односно

#### између количина Гаса из Номинације и количине Гаса из обавештења о ограничењу капацитета, ако је ОТС послао обавештење о ограничењу капацитета након крајњег рока за слање Номинација.

### Ако Корисник умањи своје номиноване количине Гаса тако да буду мање него што је утврђено у обавештењу о ограничењу капацитета, накнада за транспорт се умањује за: (i) разлику између Уговореног капацитета и количина Гаса из Номинације помножену са ценом, у случају да још није истекао крајњи рок за слање Номинације, односно након тог рока (ii) разлику између количина гаса из Номинације и количине Гаса из Реноминације помножену са ценом.

### Умањење накнаде за транспорт ОТС исказује Кориснику у фактурама које издаје за обрачунски период у коме је дошло до Ограничења капацитета.

## Друге накнаде које Корисник плаћа

### Корисник плаћа ОТС-у накнаду за дебаланс, накнаду за неутралност, непокривени износ Аукцијске премије, друге трошкове ако настану у вези са транспортом Гаса у складу са Правилима о раду, као и законску затезну камату у случају доцње у плаћању обавеза по издатим фактурама.

### Накнаде и трошкови из члана 6.4.1 овог Уговора се обрачунавају у складу са Правилима о раду и исказују у фактурама.

### У случају када се на накнаде исказане у фактурама обрачунава ПДВ или неки други јавни приход у складу са прописима Републике Србије, Корисник плаћа накнаду са обрачунатим припадајућим ПДВ-ом, односно другим јавним приходом у складу са издатом фактуром.

# ИНСТРУМЕНТ ОБЕЗБЕЂЕЊА ПЛАЋАЊА

## Корисник доказује да је спреман да учествује у расподели капацитета када достави ОТС-у Инструмент обезбеђења плаћања у складу са Правилима о раду.

## Доставом исправног Инструмента обезбеђења плаћања Корисник стиче право да учествује у расподели капацитета и уговара Стандардне капацитетне производе и/или да прибавља Уговорени капацитет од другог Корисника путем секундарне трговине капацитетима у складу са Правилима о раду.

## Банкарска гаранција, када је Корисник доставља као Инструмент обезбеђења плаћања, мора да се позива на назив и број овог Уговора и датум његовог закључења.

## Када Корисник уплаћује новчани Депозит, ОТС доставља Кориснику инструкције за уплату у складу са Правилима о раду.

## Корисник који жели да уговара Стандардне капацитетне производе само на Тачкама интерконекције или само на Осталим тачкама, у обавези је да достави ОТС-у најмање један Инструмент обезбеђења плаћања.

## Корисник који жели да уговара Стандардне капацитетне производе и на Тачкама интерконекције и на Осталим тачкама, у обавези је да достави ОТС-у најмање један Инструмент обезбеђења плаћања за Тачке интерконекције и један Инструмент обезбеђења плаћања за Остале тачке..

## Поред неизмирене накнаде за транспорт, ОТС има право да искористи достављени Инструмент обезбеђења плаћања за све остале врсте неизмирених обавеза које има Корисник у складу са Правилима о раду.

## Корисник који намерава да уговара Стандардне капацитетне производе само на Осталим тачкама, има право да уместо достављања Инструмента обезбеђења плаћања, авансно плаћа услугу транспорта гаса, у складу са Правилима о раду.

# ПРАВО НАД ГАСОМ И РИЗИК ОД ГУБИТКА

## Корисник има одговарајуће право над Гасом за сав Гас који стави на располагање на Улазу.

## Корисник задржава право над Гасом у погледу свих количина Гаса које се транспортују у складу са овим Уговором за све време док је тај Гас у Систему.

## Обавеза чувања и ризик од губитка Гаса који Корисник предаје на транспорт ОТС-у, прелазе са Корисника на ОТС на Улазу, а обавеза и ризик са ОТС-а прелази на Корисника на Излазу.

## Овим Уговором Корисник се саглашава да, када се његов Гас утисне у Систем, тај Гас се меша са другим Гасом у Систему, и као такав се транспортује кроз Систем и ставља Кориснику на располагање за преузимање на Излазу (као генеричка роба) без терета.

# Одговорност ЗА ШТЕТУ

## Уговорна страна је одговорна другој Уговорној страни за стварну штету коју проузрокује повредом својих обавеза из овог Уговора. Уговорна страна не одговара другој Уговорној страни за изгубљену добит насталу као последица повреде својих обавеза из овог Уговора.

## Уговорна страна која трпи штету ће уложити разумне напоре да ту штету сведе на минимум или спречи њен настанак.

## Корисник је одговоран за стварну штету која наступи за ОТС-а у случају испоруке Гаса који не одговара прописаном квалитету у Систем. Уколико је ОТС наплатио Кориснику пенале за Гас који не одговара прописаном квалитету у складу са чланом 4.2.1.2. (d) (v), има право на накнаду стварне штете у висини разлике између стварне штете и наплаћених пенала.

## ОТС је одговоран за стварну штету која наступи за Корисника у случају испоруке Гаса који не одговара прописаном квалитету на Излазу. Уколико је Корисник наплатио ОТС-у пенале за Гас који не одговара прописаном квалитету у складу са чланом 4.2.1.4. (ii), има право на накнаду стварне штете у висини разлике између стварне штете и наплаћених пенала.

## Корисник је одговоран да о сопственом трошку обезбеди опрему и телекомуникациона средства неопходна за коришћење Оперативне платформе. У случају неовлашћеног приступа и/или коришћења те опреме, Корисник је дужан да ОТС надокнаду стварну штету насталу из неовлашћеног приступа и/или коришћења опреме.

## Раскид овог Уговора у складу са чланом 12 овог Уговора од стране једне од Уговорних страна не утиче на право те Уговорне стране да потражује накнаду стварне штете претрпљене услед повреде овог Уговора од друге Уговорне стране (осим у случају када је ОТС извршио умањење Накнаде за транспорт у складу са Правилима о раду и чланом 6.3 овог Уговора).

# виша сила

## Ослобађање од одговорности

### Уговорна страна („**Погођена страна**“) не одговара другој Уговорној страни за неиспуњење односно кашњење у испуњавању било које њене обавезе из Правила о раду и овог Уговора, у мери у којој је до неиспуњења односно кашњења у испуњењу дошло услед Догађаја више силе или као последица Догађаја више силе.

### Ако је ОТС Погођена страна, и Догађај више силе само делимично утиче на његову способност да преузме Гас на Улазу односно да га испоручи на Излазу, ОТС ће расподелити капацитет пропорционално (про-рата) између свих корисника.

### Погођена страна ће, поступајући са пажњом доброг стручњака, предузети разумне кораке да умањи негативне ефекте сваког Догађаја више силе, и извршавати своје обавезе из Правила о раду односно овог Уговора у највећој могућој мери, док ће Уговорна страна која није погођена страна уложити разумне напоре да умањи штету која може да настане за њу услед Догађаја више силе.

## Дефиниција Догађаја више силе

### Догађај више силе означава било који догађај или околност изван контроле Погођене стране која поступа у складу са стандардом пажње доброг стручњака али само ако, и у мери у којој:

#### није директно или индиректно узрокован повредом било које обавезе Погођене стране из Правила о раду или овог Уговора;

#### Погођена страна није могла да га спречи, предвиди, избегне или превазиђе упркос пажњи доброг стручњака; и

#### спречава Погођену страну или изазива кашњење Погођене стране у испуњавању било којих њених обавеза из Правила о раду или овог Уговора.

### Догађај више силе укључује, узимајући у обзир чланове 10.2.1 и 10.2.3 овог Уговора:

#### ратна дејства, објављена или необјављена, инвазију, оружани сукоб, дејства страног непријатеља или блокаду, побуне, нереде, грађанске немире, акт тероризма односно саботаже, Акт експропријације или акта сличне природе;

#### природне непогоде, епидемију или пандемију, екстремне временске услове, олује, поплаве, удар муње, пожар, земљотрес, клизиште, ултразвучне ударне таласе или нуклеарну контаминацију, епидемију или слично.

### Следећи догађаји се неће сматрати Догађајем више силе:

#### било који догађај или околност која доведе до тога да нека Уговорна страна није у могућности да плаћа обавезе које су доспеле на основу Правила о раду односно овог Уговора, укључујући и немогућност извршавања обавеза услед девалвације валуте и немогућност неке Уговорне стране да оствари профит или да оствари задовољавајућу стопу повраћаја од свог пословања;

#### хаварију или квар било које опреме узрокован уобичајеним хабањем или пропустом Погођене стране да одржава ту опрему или да одржава одговарајуће залихе резервних делова или да управља Системом у складу са стандардом пажње доброг стручњака;

#### немогућност Корисника да преда Гас на Улазу односно да га преузме на Излазу у складу са његовим обавезама на основу Правила о раду и овог Уговора, услед догађаја који је од утицаја на Суседни објекат.

## Обавеза Погођене стране да достави Обавештење о вишој сили

### Погођена страна је дужна доставити другој Уговорној страни обавештење („**Обавештење о вишој сили**“), на начин предвиђен Правилимао раду које уређују комуникацију, чим то буде могуће након што Погођена страна сазна за дејство тог Догађаја више силе, које ће садржати следеће информације:

#### датум наступања Догађаја више силе;

#### опис Догађаја више силе и разумну процену трајања Догађаја више силе;

#### оцена утицаја Догађаја више силе на могућност Погођене стране да извршава своје обавезе из Правила о раду односно овог Уговора; и

#### радње које ће Погођена страна предузети како би се умањили ефекти Догађаја више силе (уколико је то могуће).

### Након достављања иницијалног Обавештења о вишој сили, Погођена страна ће на разуман захтев друге Уговорне стране, достављати другој Уговорној страни информације о:

#### статусу Догађаја више силе; и

#### корацима које Погођена страна предузима како би превазишла Догађај више силе или умањила његове последице и наставила да испуњава своје обавезе из Правила о раду, односно овог Уговора.

### Погођена страна је дужна да обавести другу Уговорну страну на начин предвиђен Правилимао раду кад се Догађај више силе оконча или се његови ефекти умање у мери која дозвољава да се настави са испуњавањем обавеза из Правила о раду, односно овог Уговора.

## Накнада за транспорт током Догађаја више силе

### Уколико Догађај више силе доводи од Ограничења капацитета, Накнада за транспорт ће бити умањена у складу са Правилима о раду и овим Уговором.

# измене уговора

## Уговорне стране изјављују и сагласне су да овај Уговор измене и/или допуне, односно приступе закључењу новог, у случају да је то неопходно ради усклађивања са усвојеним изменама и/или допунама Правила о раду.

## У случају да се Правила о раду измене и/или допуне, а та измена не захтева истовремено и усклађивање овог Уговора, Уговорне стране се обавезују да све усвојене измене и/или допуне Правила о раду примењују у извршавању овог Уговора.

# ПРЕКИД ПРУЖАЊА УСЛУГЕ ТРАНСПОРТА ГАСА И Раскид УГОВОРА

## Право ОТС-а да прекине пружање услуге транспорта гаса

### ОТС може да прекине пружање Услуге транспорта гаса ако:

#### фактура издата Кориснику није плаћена у року ;

#### Корисник који у складу са Правилима о раду има обавезу да достави нови Инструмент обезбеђења плаћања ОТС-у, то не учини у року одређеном Правилима о раду.

### ОТС доставља Кориснику обавештење о прекиду пружања Услуге транспорта гаса у року од три (3) дана од наступања догађаја из члана 12.1.1. овог Уговора, од ког дана том Кориснику прекида пружање Услуге транспорта гаса.

### ОТС наставља са пружањем Услуге транспорта гаса након што Корисник из члана 12.1.1.1 овог Уговора плати фактуру, односно након што Корисник из члана 12.1.1.2 овог Уговора замени Инструмент обезбеђења плаћања.

### ОТС може да прекине пружање Услуга транспорта и у случају померећаја у раду Система и поремећаја на тржишту природног гаса у складу са Правилима о раду.

## Право ОТС-а на раскид

### ОТС може да раскине овај Уговор ако:

#### Корисник не плати све доспеле фактуре односно не достави Инструмент обезбеђења плаћања у складу са Правилима о раду, у року од шездесет (60) дана од дана прекида пружања Услуге транспорта гаса; односно

#### Корисник континуирано не извршава друге обавезе из овог Уговора и/или Правила о раду, осим у случају да догађај или околност који је довео до неизвршавања обавеза Корисник отклони у року од шездесет (60) Радних дана након што је ОТС упозорио Корисника о кршењу преузетих обавеза.

### Анекс овог Уговора којим се уговара Стандардни капацитетни производ се сматра раскинутим уколико Корисник који се одлучио да авансно плаћа услугу транспорта у складу са чланом 7.8 овог Уговора не плати аванс за конкретни Стандардни капацитетни производ у износу и у року одређеним у Правилима о раду.

## Право Корисника на раскид

### Корисник може да раскине овај Уговор ако:

#### ОТС услед Ограничења капацитета није у могућности да пружи Услугу транспорта гаса у обиму од најмање 50% Уговореног капацитета и трајања Стандардног капацитетног производа; односно

#### ОТС континуирано не извршава обавезе из овог Уговора и/или Правила о раду, осим у случају да догађај или околност који је довео до неизвршавања обавеза ОТС отклони у року од шездесет (60) Радних дана од дана у ком је Корисник упозорио ОТС на неизвршавање обавеза.

## Поступак раскида

### Уговорна страна која жели да раскине овај Уговор доставља другој Уговорној страни писано обавештење прецизирајући околности због којих тражи раскид овог Уговора („**Обавештење о раскиду**“).

### Друга Уговора страна има накнадни рок од тридесет (30) дана од дана пријема Обавештења о раскиду да исправи повреду, у ком случају неће доћи до раскида овог Уговора.

### У случају да друга Уговорна страна не исправи повреду до истека рока из члана 12.4.2 овог Уговора, овај Уговор се раскида даном истека рока из члана 12.4.2 овог Уговора.

### У случају раскида овог Уговора од стране ОТС-а из разлога предвиђеног чланом 12.2.1.1 овог Уговора, Уговор се сматра раскинутим истеком рока наведеног у члану 12.2.1.1 овог Уговора.

# ПОВЕРЉИВОСТ

## Поверљиве информације

### Уговорне стране се међусобно обавезују да ће:

#### међусобно штитити тајност комерцијалних и пословних података друге Уговорне стране до којих дођу у поступку закључења, извршавања и након престанка важења овог Уговора („**Поверљиве информације**“);

#### предузети све мере да обезбеде да њени руководиоци, запослени, заступници и представници све Поверљиве информације чувају као поверљиве и са њима поступају у складу са прописима који уређују заштиту тајности пословних података; и

#### користити Поверљиве информације само за потребе извршавања својих обавеза из Правила о раду и овог Уговора.

## Дозвољена откривања

### Уговорне стране неће сматрати да се крши обавеза заштите тајности Поверљивих информација у смислу члана 13.1 овог уговора:

#### које ОТС објављује као агрегиране податке корисника у складу са Правилимао раду;

#### које ОТС доставља органима јавне власти у складу са Важећим прописима;

#### које страна на коју се подаци односе или трећа страна објавила или на други начин учинила јавно доступним;

#### за које је Уговорна страна добила писану сагласност друге Уговорне стране да их може открити трећем лицу; ни

#### за које Уговорна страна прималац може да докаже позивањем на писане доказе да су јој већ биле познате пре него што их је примила од Уговорне стране која открива информације.

# Важење одредби уговора након престанка уговора

## У случају престанка овог Уговора, Уговорне стране потврђују да су сагласне да се овај члан 14. и чланови 1, 4.2.1.3, 9, 13. и 16. овог Уговора настављају да примењују до испуњења обавезе Уговорних страна које остану неиспуњене на дан престанка овог Уговора.

# меродавно право и решавање спорова

## Меродавно право

На сва питања која нису уређена овим Уговором примењују се непосредно одредбе закона који уређује облигационе односе, Закона о енергетици и других прописа Републике Србије, искључујући примену одредби о сукобу закона.

## Решавање спорова

### Уколико настане спор у извршавању овог Уговора, Уговорне стране ће настојати да спор реше споразумно.

### У циљу решавања спорног питања Уговорне стране могу ангажовати треће лице ради мирног решавања спора у складу са Правилимао раду.

### У случају да настали спор не реше споразумно Уговорне стране су сагласне да спор решава стварно надлежни суд у Новом Саду.

# разно

## Комуникација и обавештавање

### Сва комуникација за потребе извршавања овог Уговора између Уговорних страна врши се у складу са Правилимао раду.

### Уговорне стране ће за потребе обавештавања одредити овлашћена лица и, у складу са Правилима о раду, без одлагања ће обавештавати другу Уговорну страну о свим променама које планирају да изврше и које настану а које су релевантне за несметану комуникацију Уговорених страна у извршавању овог Уговора, укључујући и све промене које намеравају и које изврше а које су Правилима о раду одређене као статусне промене, промене у погледу регистрованих пословних података Корисника и промене других података релевантних за вођење евиденција о Кориснику.

## Одвојивост

* 1. Ако нека одредба овог Уговора буде проглашена незаконитом, неважећом или неизвршивом, у целости или делом, то ни на који начин неће утицати на пуноважност, законитост или извршивост преосталих одредби и Уговорне стране ће у доброј вери преговарати у периоду од највише шездесет (60) Радних дана од сазнања за ту чињеницу како би постигле договор о једној или више одредби којима ће заменити неважећу или неизвршиву одредбу а које, колико је то могуће у свим датим околностима, производе што сличније дејство као неважећа или неизвршива одредба и не стављају ОТС ни у бољи ни у лошији положај, одржавајући при том равнотежу комерцијалних интереса Уговорних страна која би постојала да не постоји таква незаконитост, неважење или неизвршивост. Ако Уговорне стране не успеју да постигну договор о одредбама којима ће се на најбољи начин постићи такав резултат, спорно питање Уговорне стране могу упутити на решавање Експерту у складу са Правилима о раду.

## Примерци

* 1. Овај Уговор се закључује електронским путем квалификованим потписом овлашћених лица Уговорних страна у процедури прописаној Правилима о раду, при чему Кориснику и ОТС-у припада по један оригинални електронски документ у смислу закона који уређује електронске документе.

|  |  |  |  |  |
| --- | --- | --- | --- | --- |
| ПОТПИСАН у име ДРУШТВО СА ОГРАНИЧЕНОМ ОДГОВОРНОШЋУ ТРАНСПОРТГАС СРБИЈА НОВИ САД од стране Зорана Јовчића | | ))  ) | Потпис |  |
|  | |  |  |  | |
|  | |  | Име (великим словима) | **ЗОРАН ЈОВЧИЋ** | |
|  | |  |  | **в.д. директора** | |
|  | |  | Потпис |  | |
|  | |  |  |  | |
|  |  | |  | | |
|  |  | |  | | |
|  |  | |  | | |
|  |  | |  | | |
|  |  | |  | | |

|  |  |  |  |
| --- | --- | --- | --- |
| ПОТПИСАН у име [·] од стране [·] | ))) | Потпис |  |
|  |  |  |  | |
|  |  | Име (великим словима) | **[·]** | |
|  |  |  | **[·]** | |